Investeerimispank saab 80 miljoni kroonise laenu
Värgi sõnutsi on laenu intress Investeerimispanga jaoks kolme kuu Talibor pluss 1,5 protsenti, mis praegust Talibori arvestades teeb laenuintressiks alla 5%.
Laen on paar kuud tagasi Hansapanga saadud 25 miljoni dollari suuruse sündikaadilaenu kõrval üks odavam rahvusvahelistelt kapitaliturgudelt Eesti pankadele laenatud raha.
Investeerimispank laenab saadud raha Eesti ettevõtetele edasi 10--13 protsendiga, laenusummad kõiguvad 2--30 miljoni krooni vahel. Eel-kõige laenab Investeerimispank raha välja väikese ja keskmise suurusega ettevõtetele.
Investeerimispangale antava laenu korraldaja on USA suurima panga Chase Banki Saksamaal tegutsev tütarpank Chemical Bank.
Eelmise aasta lõpul laenas Investeerimispank rahvusvahelistelt kapitaliturgudelt sama laenukorraldaja kaudu kaks korda suurema summa ehk 160 miljonit krooni.
Investeerimispanga laenuportfell oli mai lõpu seisuga 515 mln krooni ja panga maksude eelne kasum esimesel viiel kuul 8,9 mln krooni, selgub panga bilansist.
Värgi hinnangul kujuneb Investeerimispanga selle aasta kasumiks umbes 15 mln krooni. Eelmisel aastal oli In-vesteerimispanga kasum 4,2 miljonit krooni.
«Kuna anname pikaajalisi laene, hakkame aja jooksul suuremat kasumit teenima,» märkis Värk. Investeerimispank annab laenu kuni kümneks aastaks.
Värk lisas, et pank kavatseb oma tegevust laiendada. «Liisingutegevust arendame koos Merita panga tütarfirmaga,» lausus Värk.
Investeerimispanga bilansimaht oli mai lõpu seisuga 822,6 miljonit krooni. Juunis kasvab 28 töötajaga Investeerimispanga bilansimaht täna allkirjastatava laenulepingu tulemusena üle 900 miljoni krooni.